**NOTĂ INFORMATIVĂ**

**la proiectul Hotărîrii Guvernului cu privire la transmiterea Întreprinderii de Stat “Moldelectrica”.**

Proiectul Hotărîrii Guvernului cu privire la transmiterea Întreprinderii de Stat “Moldelectrica” este elaborat în scopul armonizării legislaţiei naţionale cu *acquis*-ul comunitar, lansat în cadrul implementării angajamentelor asumate de Republica Moldova prin semnarea Acordului de Asociere între Republica Moldova şi Uniunea Europeană şi Comunitatea Europeană a Energiei Atomice şi statele membre ale acestora (în continuare Acordul de Asociere RM - UE), ratificat de Parlamentul Republicii Moldova prin Legea nr.112 din 02.07.2014.

În conformitate cu prevederile Legii nr.107 din 27.05.2016 cu privire la energia electrică (Monitorul Oficial al Republicii Moldova, 2016, nr.193-203/413), urmează a fi executate următoarele prevederi: art.26 „separarea operatorului sistemului de transport, (1) Întreprinderea electroenergetică care deţine cu titlu de proprietate şi exploatează reţelele electrice de transport îşi desfăşoară activitatea în calitate de operator al sistemului de transport cu respectarea condiţiilor licenţei pentru transportul energiei electrice; (2) Operatorul sistemului de transport trebuie să fie independent de întreprinderile electroenergetice care desfăşoară alte activităţi ce nu au legătură cu transportul energiei electrice; (5) În cazul în care persoana sau persoanele menţionate la alin.(2) reprezintă un organ central de specialitate al administraţiei publice, două organe centrale de specialitate ale administraţiei publice separate care exercită controlul asupra operatorului sistemului de transport sau asupra unei reţele electrice de transport, pe de o parte, şi asupra unei întreprinderi care desfăşoară una din activităţile de producere sau de furnizare, pe de altă parte, nu se consideră a fi aceeaşi persoană sau aceleaşi personae”. Totodată, în art.96 alin.(13) lit. a) Guvernul, în termen de 6 luni va întreprinde măsurile necesare pentru realizarea separării şi pentru asigurarea independenţei operatorului sistemului de transport în conformitate cu prevederile art.26 alin.(5);

Prin urmare, reieșind din faptul că operatorul de transport şi de sistem al Republicii Moldova, Întreprinderea de Stat „Moldelectrica” precum şi producătorii ( CET-1, CET-2, CET-Nord, CHE Costeşti) şi furnizorii („RED-Nord” S.A., „RED Nord-Vest” S.A. şi Energocom) sunt în subordinea Ministerului Economiei, pentru îndeplinirea condiţiilor aferente separării proprietăţii este suficient ca Î.S. Moldelectrica” să treacă în subordinea Agenției Proprietăți Publice.

Astfel, pentru executarea prevederilor Legii sus menționate, prin proiectul Hotărârii Guvernului în cauză se propune modificarea anexei nr.5 la Hotărîrea Guvernului nr.690 din 13 noiembrie 2009 ,,pentru aprobarea Regulamentului privind organizarea şi funcţionarea Ministerului Economiei, structurii şi efectivului-limită ale aparatului central al acestuia” prin excluderea poziției ,,Întreprinderea de Stat “Moldelectrica”, mun. Chişinău” din Lista întreprinderilor de stat şi societăţilor pe acţiuni în administrarea Ministerului Economiei și completarea Anexei nr.3 în Lista întreprinderilor de stat administrate de Agenția Proprietății Publice subordonată Ministerului Economiei, din Hotărîrea Guvernului nr.1008 din 10 septembrie 2007 ,,pentru aprobarea Regulamentului privind organizarea şi funcţionarea Agenţiei Proprietăţii Publice din subordinea Ministerului Economiei şi a efectivului-limită al acesteia” (Monitorul Oficial al Republicii Moldova, 2007, nr. 146-148, art.1049) cu pozția ,,Întreprinderea de Stat “Moldelectrica”.

**Aspectul normativ.** Prezenta Hotărîre a Guvernului este elaborată în conformitate cu prevederile Legii nr.107 din 27.05.2016 cu privire la energia electrică (Monitorul Oficial al Republicii Moldova, 2016, nr.193-203, art.413).

**Aspectul organizatoric**. Se propune inițierea modificărilor expuse în proiectul Hotărîrii Guvernului, menționînd, că nu este necesară crearea unei instituţii noi pentru realizarea Hotărîrii Guvernului respective.

**Aspectul financiar.** Implementarea Hotărîrii Guvernului respective nu necesită alocarea unor mijloace financiare suplimentare din bugetul de stat.

**Aspectul economic.** Proiectul Hotărîrii Guvernului este orientat spre atingerea nivelului mai eficient al economiei țării precum și a complexului energetic național, inclusiv şi asigurarea sporirii securității energetice a statului.

**Aspectul temporar.** Prevederile proiectului menționat, vor intra în vigoare la data publicării acestuia în Monitorul Oficial.

În contextul celor enunţate, Ministerul Economiei propune spre aprobare proiectul Hotărârii Guvernului cu privire la modificările şi completările ce se operează în unele hotărîri ale Guvernului.

**Viceministru Vitalie IURCU**